Document ID: 32007D0244

ΑΠΌΦΑΣΗ 2007/244/ΚΕΠΠΑ ΤΟΥ ΣΥΜΒΟΥΛΊΟΥ
της 23ης Απριλίου 2007
για την εφαρμογή της κοινής δράσης 2005/557/ΚΕΠΠΑ σχετικά με την πολιτικοστρατιωτική δράση στήριξης της Ευρωπαϊκής Ένωσης προς την αποστολή της Αφρικανικής Ένωσης στην περιοχή Νταρφούρ του Σουδάν
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη την κοινή δράση 2005/557/ΚΕΠΠΑ του Συμβουλίου, της 18ης Ιουλίου 2005 σχετικά με την πολιτικοστρατιωτική δράση στήριξης της Ευρωπαϊκής Ένωσης προς την αποστολή της Αφρικανικής Ένωσης στην περιοχή Νταρφούρ του Σουδάν (1), και ιδίως το δεύτερο εδάφιο του άρθρου 8 παράγραφος 1, σε συνδυασμό με το άρθρο 23 παράγραφος 2, της Συνθήκης για την Ευρωπαϊκή Ένωση,
Εκτιμώντας τα ακόλουθα:
(1)
Στις 17 Οκτωβρίου 2006 το Συμβούλιο εξέδωσε την απόφαση 2006/725/ΚΕΠΠΑ (2) για την εφαρμογή της κοινής δράσης 2005/557/ΚΕΠΠΑ σχετικά με την πολιτικοστρατιωτική δράση στήριξης της Ευρωπαϊκής Ένωσης προς την αποστολή της Αφρικανικής Ένωσης στην περιοχή Νταρφούρ του Σουδάν, με την οποία παρατείνεται η χρηματοδότηση του πολιτικού σκέλους αυτής έως τις 30 Απριλίου 2007.
(2)
Εν αναμονή της μετάβασης από την αποστολή της Αφρικανικής Ένωσης (ΑΕ) στη μικτή αποστολή ΗΕ/ΑΕ το Συμβούλιο αποφάσισε, σύμφωνα με το άρθρο 2 της απόφασης 2006/486/ΚΕΠΠΑ (3), να συνεχίσει την πολιτικοστρατιωτική δράση στήριξης εκ μέρους της Ευρωπαϊκής Ένωσης προς την αποστολή της Αφρικανικής Ένωσης στην περιοχή Νταρφούρ του Σουδάν.
(3)
Κατά συνέπεια, όσον αφορά το πολιτικό σκέλος, το Συμβούλιο θα πρέπει να αποφασίσει αναλόγως τη χρηματοδότηση για τη συνέχιση της εν λόγω δράσης στήριξης.
(4)
Η δράση στήριξης θα διεξαχθεί υπό πλέγμα συνθηκών οι οποίες ενδέχεται να επιδεινωθούν και είναι δυνατόν να θίξουν τους στόχους της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ) όπως ορίζονται στο άρθρο 11 της Συνθήκης,
ΑΠΟΦΑΣΙΖΕΙ:
Άρθρο 1
1. Το ποσό δημοσιονομικής αναφοράς το οποίο προορίζεται να καλύψει τις δαπάνες υλοποίησης του τμήματος ΙΙ της κοινής δράσης 2005/557/ΚΕΠΠΑ από 1ης Μαΐου 2007 έως 31 Οκτωβρίου 2007 ανέρχεται σε 2 125 000 EUR. Το εν λόγω ποσό καλύπτει το διάστημα της τρέχουσας εντολής της Αποστολής της Αφρικανικής Ένωσης στην περιοχή Νταρφούρ του Σουδάν (ΑΜΙS) και ένα πρόσθετο μεταβατικό διάστημα για το ενδεχόμενο μετάβασης σε μικτή επιχείρηση ΗΕ/ΑΕ.
2. Η διαχείριση των δαπανών που χρηματοδοτούνται με το ποσό της παραγράφου 1 πραγματοποιείται σύμφωνα με τις διαδικασίες και τους κανόνες της Ευρωπαϊκής Κοινότητας που ισχύουν για τον γενικό προϋπολογισμό της Ευρωπαϊκής Ένωσης, με την εξαίρεση ότι τυχόν προχρηματοδότηση δεν παραμένει στην κυριότητα της Κοινότητας.
Οι υπήκοοι τρίτων κρατών επιτρέπεται να συμμετέχουν σε προσκλήσεις υποβολής προσφορών.
3. Οι δαπάνες είναι επιλέξιμες από 1ης Μαΐου 2007.
Άρθρο 2
Το Συμβούλιο αξιολογεί, το αργότερο μέχρι τις 30 Ιουνίου 2007, κατά πόσον είναι σκόπιμη η συνέχιση της δράσης υποστήριξης.
Άρθρο 3
Η παρούσα απόφαση παράγει αποτελέσματα από την ημερομηνία της έκδοσής της.
Άρθρο 4
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 23 Απριλίου 2007.

Labels: 18
13
15
5